作者:曾寓軒
標題:沁園春
內容:運在東南，千古金陵，帝王舊州。看地雄江左，蟠龍踞虎，事專閫外，緩帶輕裘。惟斷乃成，非賢罔任，真是富韓文範儔。難兄弟，久齊名天壤，誰劣誰優。冕旒。似欲兼收。命四輩傳宣難借留。記適遵昆季，迭行沙路，育充伯仲，並在金甌。或後或先，相推相遜，等是延陵德澤流。稱觴了，便促裝西上，同奉宸遊。